Document ID: 32013R0457

REGULAMENTUL DE PUNERE ÎN APLICARE (UE) NR. 457/2013 AL COMISIEI
din 16 mai 2013
de derogare de la Regulamentele (CE) nr. 412/2008 și (CE) nr. 431/2008 în ceea ce privește contingentele de import de carne de vită pentru perioada cuprinsă între 1 iulie 2013 și 30 iunie 2014
COMISIA EUROPEANĂ,
având în vedere Tratatul privind funcționarea Uniunii europene,
având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 144 alineatul (1), coroborat cu articolul 4,
întrucât:
(1)
Regulamentul (CE) nr. 412/2008 al Comisiei din 8 mai 2008 privind deschiderea și modul de gestionare a unui contingent tarifar de import pentru carnea de vită congelată destinată prelucrării (2) a deschis un contingent tarifar anual de import de 63 703 tone de echivalent nedezosat de carne de vită congelată destinată prelucrării în Uniune pentru o perioadă cuprinsă în fiecare an de la 1 iulie la 30 iunie a anului următor și împărțită în patru subperioade. Cererile de drepturi de import pentru această perioadă contingentară tarifară pot fi depuse în cursul primelor șapte zile din luna care precede fiecare subperioadă. Cu toate acestea, volumul total anual este disponibil începând din prima subperioadă.
(2)
Regulamentul (CE) nr. 431/2008 din 19 mai 2008 privind deschiderea și modul de gestionare a unui contingent tarifar de import pentru carnea de animale din special bovine, congelată, clasificată la codul NC 0202 și pentru produsele clasificate la codul NC 0206 29 91 (3) a deschis un contingent tarifar anual de import de 53 000 de tone de carne de vită congelată pentru o perioadă cuprinsă în fiecare an între 1 iulie și 30 iunie a anului următor. Cererile de drepturi de import pentru perioada contingentară tarifară pot fi depuse la 1 iunie, înainte de începerea perioadei de contingent tarifar de import.
(3)
În vederea aderării Croației la Uniunea Europeană la 1 iulie 2013, este necesar să se permită importatorilor din Croația să participe la aceste contingente de import. Prin urmare, este necesar să se prevadă derogări de la Regulamentele (CE) nr. 412/2008 și (CE) nr. 431/2008 în ceea ce privește termenele de depunere a cererilor. Cu toate acestea, aceste derogări nu ar trebui să aibă un impact negativ nici asupra operatorilor din statele membre, nici asupra eficienței gestionării respectivelor contingente.
(4)
Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
ADOPTĂ PREZENTUL REGULAMENT:
Articolul 1
Regulamentul (CE) nr. 412/2008
Prin derogare de la articolul 6 alineatul (2) din Regulamentul (CE) nr. 412/2008 al Comisiei, cererile de drepturi de import pentru subperioada cuprinsă între 1 iulie 2013 și 30 septembrie 2013 se depun între 1 și 5 iulie 2013 și, în orice caz, nu mai târziu de ora 13.00, ora Bruxelles-ului, în data de 5 iulie 2013.
Articolul 2
Regulamentul (CE) nr. 431/2008
(1) Prin derogare de la articolul 5 alineatul (1) din Regulamentul (CE) nr. 431/2008, cererile de drepturi de import pentru perioada care începe la 1 iulie 2013 se depun între 24 iunie și 5 iulie 2013 și, în orice caz, nu mai târziu de ora 13.00, ora Bruxelles-ului, în data de 5 iulie 2013.
(2) Prin derogare de la articolul 5 alineatul (3) din Regulamentul (CE) nr. 431/2008, pentru contingentul tarifar de import care începe la 1 iulie 2013, statele membre notifică Comisiei cantitățile totale care fac obiectul cererilor de drepturi de import nu mai târziu de ora 13.00, ora Bruxelles-ului, în data de 12 iulie 2013.
Articolul 3
Intrarea în vigoare
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 16 mai 2013.

Labels: 3
15
17
18